กสิกรไทย ใหญ่แค่ไหน?
คำถามชวนคิด ถ้าให้รวมเงินในธนาคารทั้งหมดของประเทศไทย จะมีมากขนาดไหน? บางคนอาจบอกว่าเป็นหลายแสนล้านบาท  จากข้อมูลของธนาคารแห่งประเทศไทย จริงๆ แล้วเงินฝากในประเทศไทยรวมกันมีมากถึง 12.5 ล้านบาท  ถ้าให้หารคนไทยทั้งหมด 68 ล้านคน ก็จะแปลว่าคนไทยมีเงินฝากเฉลี่ยคนละ 1.8 แสนบาท
26 ต.ค. 2561

กสิกรไทย ใหญ่แค่ไหน? / โดย ลงทุนแมน
คำถามชวนคิด
ถ้าให้รวมเงินในธนาคารทั้งหมดของประเทศไทย จะมีมากขนาดไหน?
บางคนอาจบอกว่าเป็นหลายแสนล้านบาท
จากข้อมูลของธนาคารแห่งประเทศไทย จริงๆ แล้วเงินฝากในประเทศไทยรวมกันมีมากถึง 12.5 ล้านล้านบาท
ถ้าให้หารคนไทยทั้งหมด 68 ล้านคน ก็จะแปลว่าคนไทยมีเงินฝากเฉลี่ยคนละ 1.8 แสนบาท
แน่นอนว่า แต่ละคนมีเงินฝากมากน้อยแตกต่างกัน และคนไทยบางคนก็ยังไม่มีแม้กระทั่งบัญชีเงินฝาก
ถ้าถามต่อว่า ธนาคารไหนที่มีมูลค่าบริษัทมากที่สุดในตลาดหลักทรัพย์
คำตอบก็คือ ธนาคารกสิกรไทย ซึ่งมีมูลค่าบริษัท 5 แสนล้านบาท
ปัจจุบัน ธนาคารกสิกรไทยมีเงินรับฝากรวม 1.9 ล้านล้านบาท
ถ้าคิดแล้วก็ประมาณ 15% ของเงินรับฝากทั้งหมดในประเทศ
โดยแบ่งเป็นบัญชีประเภทออมทรัพย์ 1.4 ล้านล้านบาท
เงินฝากประจำ 4 แสนล้านบาท
และเงินฝากกระแสรายวัน 1 แสนล้านบาท
แล้วธนาคารเอาเงินรับฝากเราไปทำอะไร?
คำตอบก็คือให้คนอื่นกู้ หรือเรียกว่า ให้สินเชื่อ
โดยเงินให้สินเชื่อของกสิกรไทย จะแบ่งเป็น กลุ่มลูกค้าบุคคล 4.5 แสนล้านบาท และ กลุ่มลูกค้าธุรกิจ 1.3 ล้านล้านบาท เรียกได้ว่าเม็ดเงินของผู้กู้ส่วนใหญ่ของธนาคารก็คือบริษัทต่างๆ ไม่ใช่บุคคลธรรมดา..
โดยสินเชื่อแบ่งเป็นระยะสั้น (ไม่เกิน 1 ปี) 8 แสนล้านบาท
ส่วนที่เหลือคือ 1 ล้านล้านบาท จะเป็นสินเชื่อที่มีอายุมากกว่า 1 ปี
ถ้าถามว่าเงินสินเชื่อที่ปล่อยกู้ไป มีหนี้เสียบ้างไหม คำตอบก็คือ มีประมาณ 1.74%
สิ่งที่น่าสนใจก็คือ ธนาคารกสิกรไทยยังมีธุรกิจอื่นอีกนอกจากธนาคาร
ธุรกิจเหล่านั้นก็คือ
บริษัทหลักทรัพย์จัดการกองทุนกสิกรไทย โดยมีสินทรัพย์ภายใต้บริหารจัดการมากถึง 1.3 ล้านล้านบาท เรียกได้ว่าสินทรัพย์ลงทุนมีไม่แพ้เงินรับฝากเลยทีเดียว
สิ่งเหล่านี้ก็อาจจะสะท้อนถึงการออมเงินของคนที่เปลี่ยนไป แทนที่จะฝากเงินในธนาคาร ก็ปรับเปลี่ยนมาเป็นการลงทุนมากขึ้น
แล้วยังมีธุรกิจอะไรอีกที่อยู่ในเครือกสิกรไทย?
บริษัทหลักทรัพย์กสิกรไทย, บริษัทลีสซิ่งกสิกรไทย, บริษัทแฟคเตอรี แอนด์ อีควิปเมนท์กสิกรไทย
และที่หลายคนอาจจะยังไม่รู้ก็คือ บริษัทเมืองไทยประกันชีวิต ที่เราได้เห็นโฆษณากันเป็นประจำ
ปิดท้ายด้วยข้อมูลที่น่าสนใจ คือสินทรัพย์ของธนาคารต่างๆ ณ สิ้นปี 2560
ธนาคารกสิกรไทยมีสินทรัพย์เป็นอันดับที่ 4 ของอุตสาหกรรมธนาคารพาณิชย์
โดยอันดับเป็นดังนี้
1. ธนาคารกรุงเทพ 2.97 ล้านล้านบาท
2. ธนาคารกรุงไทย 2.78 ล้านล้านบาท
3. ธนาคารไทยพาณิชย์ 2.73 ล้านล้านบาท
4. ธนาคารกสิกรไทย 2.44 ล้านล้านบาท
จะเห็นได้ว่าธนาคารกสิกรไทยมีสินทรัพย์มากเป็นอันดับ 4 แต่ก็น่าคิดว่าทำไมปัจจุบันตลาดหลักทรัพย์ให้มูลค่า ธนาคารกสิกรไทย เป็นอันดับหนึ่ง เหนือธนาคารอื่น..
บทความนี้ไม่ได้มีเจตนาชี้นำให้ซื้อ หรือ ขายหุ้นนี้ การลงทุนมีความเสี่ยง โปรดศึกษาข้อมูลให้ครบถ้วนก่อนตัดสินใจลงทุน
----------------------
หากชอบเรื่องนี้ ติดตามเรื่องราวน่ารู้ของบริษัทอื่นๆ ได้ที่แอปพลิเคชัน "blockdit" โหลดได้ที่ 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-www.settrade.com/
-